30.12.2022 г.
BG
Официален вестник на Европейския съюз
C 498/47
25. поради това призовава Европейската комисия да изготви нова дългосрочна европейска стратегия за 2030 г., свързваща императивите на екологичния и цифровия преход, като същевременно укрепва икономическото, социалното и териториалното сближаване на ЕС; подчертава, че тази стратегия следва да структурира всички политики и фондове на ЕС в подкрепа на инвестициите в съответствие с принципа „ненанасяне на вреда на сближаването“, въведен в доклада за сближаването; 26. изразява съжаление във връзка с липсата на механизъм за координация и взаимодействие между МВУ и политиката на сближаване, както и по отношение на риска от припокриване и заместване при липсата на реален механизъм за проверка на допълняемостта на финансирането по линия на МВУ; 27. подчертава необходимостта от поставяне на европейските инвестиционни политики на равни начала, за да се избегне конкуренция между различните европейски политики по места, тъй като понастоящем правилата за държавна помощ представляват пречка за изпълнението на политиката на сближаване в сравнение с други политики; 28. в този контекст призовава Европейската комисия да извърши задълбочен анализ с оглед на адаптирането на европейската законодателна рамка в областта на държавните помощи, така че проектите, подпомагани от различните европейски програми и фондове, да се подчиняват на едни и същи правила; Определяне на по-добро интегриране на политиката на сближаване в европейския семестър 29. отбелязва, че в доклада за сближаването не се посочва връзката между политиката на сближаване и рамката за икономическо управление на ЕС, въпреки нарасналата роля на европейския семестър за изпълнението на политиката на сближаване за програмния период 2021—2027 г.; 30. приветства включването на нов раздел относно териториалните различия в докладите по държави от пролетния пакет на европейския семестър, публикуван през май 2022 г., при условие че изключителната цел на това включване е засилване на териториалното сближаване в Европа, а не налагане на структурни реформи, които са напълно откъснати от дългосрочните цели на политиката на сближаване; 31. призовава Комисията да продължи усилията си за засилване на акцента върху предизвикателствата на териториалното сближаване, които засягат европейските територии и региони, в съответните доклади по държави и в специфичните за всяка държава препоръки; 32. призовава за по-всеобхватен размисъл с оглед на реформирането на настоящата рамка за координация на икономическите политики, така че различните етапи на европейския семестър да могат да включат принципа „ненанасяне на вреда на сближаването“ и да ангажират в по-голяма степен местните и регионалните власти; 33. отбелязва въз основа на 8-ия доклад за сближаването, че недостигът на публични инвестиции в Европейския съюз представлява скрит дълг; поради това отново отправя честия си призив за „златно правило за съфинансиране“, което се състои в това да не се отчитат разходите, направени от държавите членки и местните и регионалните власти като съфинансиране на структурните и инвестиционните фондове в рамките на приложимите за тях ограничения за съфинансиране от ЕС, сред структурните, публичните или подобни разходи, определени в Пакта за стабилност и растеж; подчертава, че публичните инвестиции, като например предназначените за устойчив екологичен, цифров и социален преход и за поддържане на европейската конкурентоспособност, са важни за бъдещите поколения и поради това следва да бъдат разгледани по подходящ начин по отношение на публичните инвестиции, включително чрез промяна на европейските правила за отчетност; 34. повтаря призива си, отправен в предходни становища (1), за кодекс на поведение за приноса на местните и регионалните власти в рамките на европейския семестър.
Кодексът на поведение е необходим за придаване на по-голяма степен на прозрачност, приобщаване и демократичност на европейския семестър, но също и на по-голяма ефективност, като се привлекат за участие местните и регионалните власти.
Това увеличава ангажираността на местно и регионално равнище, като по този начин се подобрява осъществяването на желаните икономически реформи в държавите членки;
(1)
Становище на Комитета на регионите: План за възстановяване на Европа от пандемията от COVID-19: Механизъм за възстановяване и устойчивост и Инструмент за техническа подкрепа (ОВ C 440, 18.12.2020 г., стр. 160).
Становище на Комитета на регионите относно „Европейският семестър и политиката на сближаване: структурни реформи, насочени към дългосрочни инвестиции“ (ОВ C 275, 14.8.2019 г., стр. 1).
Становище на Комитета на регионите относно „Усъвършенстване на управлението на европейския семестър: Кодекс на поведение за участието на местните и регионалните власти“ (ОВ C 306, 15.9.2017 г., стр. 24).